


**Näkymätön – palkittujen tekijöiden lastenkirja käsittelee kiusaamista ja ulkopuolisuuden kokemusta**

Tiedote 30.9.2016



**Elina Hirvonen** ja kuvittaja **Ville Tietäväinen** ovat julkaisseet lasten kuvakirjan **Näkymätön** (Lasten Keskus). Ensimmäisessä yhteisessä teoksessaan palkittu tekijäkaksikko on tarttunut kipeään ja ajankohtaiseen aiheeseen: kiusaamiseen ja ulkopuolisuuden tunteeseen.

Tarina kuljettaa lukijan vaikeiden tilanteiden ja tunteiden läpi – kuitenkin niin, että apu ja turva ovat aina lähellä. Tietäväisen vahvoissa kuvissa ulkopuolisuus ja outous näyttäytyvät koskettavalla tavalla. Vaikeaa aihetta käsitellään hellyydellä ja paljaalla rehellisyydellä.

Tarinassa Kukka ei halua olla Kukka. Hän haluaa olla Kapteeni, ja johtaa kaikkivoipaisten Avaruustyyppien joukkoja. Päiväkodissa hän haluaisi leikkiä toisten lasten kanssa, mutta toiset eivät halua häntä leikkiin. Onneksi Avaruustyypit tietävät, miten toimia silloin, kun Kapteenin omat neuvot ovat loppu.

Teos tärkeästä teemasta sopii perheille ja lapsiryhmille varhaiskasvatuksen tueksi.

**Elina Hirvonen** on [suomalainen](https://fi.wikipedia.org/wiki/Suomi) [kirjailija](https://fi.wikipedia.org/wiki/Kirjailija), [toimittaja](https://fi.wikipedia.org/wiki/Toimittaja) ja [dokumenttielokuvien](https://fi.wikipedia.org/wiki/Dokumenttielokuva) tekijä. Hirvosen esikoisromaani [Että hän muistaisi saman](https://fi.wikipedia.org/w/index.php?title=Ett%C3%A4_h%C3%A4n_muistaisi_saman&action=edit&redlink=1) (2005) oli [Finlandia-palkintoehdokkaana](https://fi.wikipedia.org/wiki/Finlandia-palkinto) ja toinen romaani Kauimpana kuolemasta (2010) palkittiin Kalevi Jäntin kirjallisuuspalkinnolla. Hirvosen teoksia on käännetty useille eri kielille.

**Ville Tietäväinen** on [suomalainen](https://fi.wikipedia.org/wiki/Suomi) [graafinen suunnittelija](https://fi.wikipedia.org/wiki/Graafinen_suunnittelu), [kuvittaja](https://fi.wikipedia.org/wiki/Kuvitus) ja [sarjakuvataiteilija](https://fi.wikipedia.org/wiki/Sarjakuva). Hän on koulutukseltaan arkkitehti. Tietäväisen teos Näkymättömät kädet (2011) voitti [Sarjakuva-Finlandian](http://www.sarjakuvafinlandia.fi/ajankohtaista.html). Tietäväinen on saanut teoksillaan myös useita Finlandia Junior -ehdokkuuksia.

Elina Hirvonen ja Ville Tietäväinen (kuv.) Näkymätön. Lasten Keskus, Helsinki. 32 s. ISBN 978-952-288-549-4. Kl L 85. Sid. Ovh. 24,00

**Lisätietoja:** Lasten Keskus / viestintäpäällikkö Marja-Liisa Saraste [marja-liisa.saraste@lastenkeskus.fi](mailto:marja-liisa.saraste@lastenkeskus.fi) (09 6877 4568) tai Elina Hirvonen [hirvoelina@gmail.com](mailto:hirvoelina@gmail.com) ja Ville Tietäväinen [ville@studiotietavainen.fi](mailto:ville@studiotietavainen.fi).

**Arvostelukappaleet ja kuvapyynnöt**: Minna Vatja, [minna.vatja@lastenkeskus.fi](mailto:minna.vatja@lastenkeskus.fi)

